FI Euroopan unionin virallinen lehti C 255/1

Neuvoston asetuksen (EY) N:o 732/2008 19 artiklan 2 kohdan mukainen ilmoitus ammatillisen järjestäytymisvapauden ja -oikeuden suojelua El Salvadorissa koskevan tutkimuksen päättämisestä

2009/C 255/01

Komissio pani 31. maaliskuuta 2008 tekemällään päätöksellä 2008/316/EY (1) vireille tutkimuksen selvittääkseen, eikö Kansainvälisen työjärjestön yleissopimus nro 87, joka koskee ammatillista järjestäytymisvapautta ja ammatillisen järjestäytymisoikeuden suojelua, enää sisälly El Salvadorin tasavallan, jäljempänä ’El Salvador’, kansalliseen lainsäädäntöön tai eikö kyseistä lainsäädäntöä panna tosiasiallisesti täytäntöön. Tutkimus pantiin vireille komission saamien tietojen perusteella, joiden mukaan El Salvadorin korkein oikeus on asioissa 63-2007 ja 69-2007 28. lokakuuta 2007 antamassaan tuomiossa todennut, että Kansainvälisen työjärjestön yleissopimuksen nro 87 tietyt määräykset ovat ristiriidassa El Salvadorin perustuslain 47 pykälän kanssa.

Komissio on tehnyt tutkimuksensa ja todennut, että El Salvador on ratifioinut Kansainvälisen työjärjestön yleissopimuksen nro 87 ja sisällyttänyt sen kansalliseen lainsäädäntöönsä. Tutkimuksen päätelmissä vahvistettiin myös, että El Salvadorin korkeimman oikeuden tuomio ei kumonnut Kansainvälisen työjärjestön yleissopimuksen nro 87 ratifiointia. Kyseinen yleissopimus on edelleen voimassa ja sitä sovelletaan El Salvadorissa. Korkeimman oikeuden tuomion vuoksi yleissopimuksen nro 87 2 pykälää sovellettiin kuitenkin vain osittain. Yleissopimuksen nro 87 2 pykälässä asetettu ja turvattu järjestäytymisvapaus koski El Salvadorissa ainoastaan yksityissektorin, ei julkisen sektorin, työntekijöitä.

Komissio vastaanotti 26. syyskuuta 2008 El Salvadorin hallitukselta tiedonannon, jossa hallitus ilmoitti käynnistäneensä prosessin perustuslain 47 pykälän tarkistamiseksi siten, että siinä ilmaistaan selvästi julkisen sektorin työntekijöiden oikeus järjestäytyä ammattiliittoihin. El Salvador täsmensi vielä, että El Salvadorin kansalliskokous hyväksyi tämän uudistuksen 24. elokuuta 2006 ja sitoutui edistämään hyväksymisprosessin saattamista päätökseen El Salvadorin uuden kansalliskokouksen astuessa virkaan toukokuussa 2009. El Salvadorin kansalliskokous hyväksyi 27. toukokuuta 2009 El Salvadorin perustuslain 47 pykälän muutoksen, joka koskee pykälään sisältyvää ristiriitaa Kansainvälisen työjärjestön yleissopimuksen nro 87 kanssa. Muutos julkaistiin 4. kesäkuuta 2009 El Salvadorin virallisessa lehdessä (nidos 383, nro 102) ja se tuli voimaan 12. kesäkuuta 2009. Muutoksella säädetään yleissopimuksen nro 87 2 pykälän takaamien oikeuksien ulottamisesta koskemaan El Salvadorin julkisen sektorin työntekijöitä, mutta tietyt julkisen sektorin työntekijäryhmät jäävät sen ulkopuolelle. Poikkeuslausekkeen soveltamisala on Kansainvälisen työjärjestön yleissopimuksessa nro 87 sallittua laajempi. Näin ollen El Salvadorin kansallisen lainsäädännön ja Kansainvälisen työjärjestön yleissopimuksen nro 87 välinen ristiriita on merkittävältä osin poistettu, vaikkakin El Salvadorin perustuslain tarkistetun 47 pykälän teksti on edelleen hieman ristiriidassa Kansainvälisen työjärjestön yleissopimuksen nro 87 2 pykälän kanssa.

Koska El Salvadorin hallituksen toteuttamat merkittävät toimet johtivat El Salvadorin perustuslain 47 pykälän muuttamiseen siten, että suurin este yleissopimuksen nro 87 2 pykälässä taattujen oikeuksien soveltamiselle El Salvadorissa poistui, komissio katsoo, että asetuksella (EY) N:o 732/2008 (2) myönnetyn erityisen kannustusmenettelyn väliaikainen peruuttaminen ei ole tällä hetkellä perusteltua. Komissio aikoo kuitenkin seurata yleissopimuksen nro 87 2 pykälän takaamien oikeuksien toteutumista valvoessaan erityisen kannustusmenettelyn kaikkia edunsaajia asetuksen (EY) N:o 732/2008 8 artiklan 3 kohdan mukaisesti.

Komissio päätti asetuksen (EY) N:o 732/2008 19 artiklan 2 kohdan nojalla ja kyseisen asetuksen 27 artiklan 5 kohdassa tarkoitetun menettelyn mukaisesti, että tutkimuksen päätelmät eivät oikeuta asetuksen (EY) N:o 732/2008 II luvun 2 jaksossa tarkoitetun erityisen kannustusmenettelyn väliaikaista peruuttamista ja että sen vuoksi tutkimus päätetään.

(1) EUVL L 108, 18.4.2008, s. 29.

(2) EUVL L 211, 6.8.2008, s. 1.